Document ID: 32012D0049

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Ιανουαρίου 2012
για τροποποίηση των αποφάσεων 2011/263/ΕΕ και 2011/264/ΕΕ ώστε να ληφθούν υπόψη οι εξελίξεις στην ταξινόμηση των ενζύμων σύμφωνα με το παράρτημα I της οδηγίας 67/548/ΕΟΚ του Συμβουλίου και με το παράρτημα VI του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2012) 323]
(Κείμενο που παρουσιάζει ενδιαφέρον για τον ΕΟΧ)
(2012/49/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
Μετά από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης,
Εκτιμώντας τα ακόλουθα:
(1)
Σύμφωνα με το άρθρο 6 παράγραφος 6 του κανονισμού (ΕΚ) αριθ. 66/2010, το οικολογικό σήμα της ΕΕ δεν απονέμεται σε προϊόντα που περιέχουν ουσίες, παρασκευάσματα ή μείγματα τα οποία πληρούν τα κριτήρια για να ταξινομηθούν ως τοξικά, επικίνδυνα για το περιβάλλον, καρκινογόνα, μεταλλαξιογόνα ή τοξικά για την αναπαραγωγή σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (2). Το οικολογικό σήμα της ΕΕ δεν απονέμεται επίσης σε προϊόντα τα οποία περιέχουν ουσίες που αναφέρονται στο άρθρο 57 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (3). Σύμφωνα με το άρθρο 6 παράγραφος 7 του κανονισμού (ΕΚ) αριθ. 66/2010, όταν είναι τεχνικώς αδύνατη η υποκατάσταση των εν λόγω προϊόντων είτε αυτών καθαυτών είτε μέσω της χρήσης διαφορετικών υλικών ή σχεδιαστικών τροποποιήσεων, ή στην περίπτωση προϊόντων που έχουν σημαντικά υψηλότερη συνολική περιβαλλοντική επίδοση σε σύγκριση με άλλα προϊόντα της ίδιας κατηγορίας, η Επιτροπή δύναται να θεσπίζει μέτρα για την έγκριση παρεκκλίσεων από το άρθρο 6 παράγραφος 6 του εν λόγω κανονισμού.
(2)
Η Επιτροπή εξέδωσε την απόφαση 2011/263/ΕΕ, της 28ης Απριλίου 2011, για τον καθορισμό των οικολογικών κριτηρίων απονομής του οικολογικού σήματος της ΕΕ σε απορρυπαντικά πλυντηρίων πιάτων (4) και την απόφαση 2011/264/ΕΕ, της 28ης Απριλίου 2011, περί καθορισμού οικολογικών κριτηρίων για την απονομή του οικολογικού σήματος της EE σε απορρυπαντικά πλυντηρίων ρούχων (5). Μετά την έκδοση των εν λόγω αποφάσεων, το σημαντικό ένζυμο σουμπτιλισίνη (subtilisin), που χρησιμοποιείται σε απορρυπαντικά πλυντηρίων ρούχων και απορρυπαντικά πλυντηρίων πιάτων, ταξινομήθηκε ως R50 (πολύ τοξικό για τους υδρόβιους οργανισμούς) σύμφωνα με το παράρτημα I της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικινδύνων ουσιών (6) και με το παράρτημα VI του κανονισμού (ΕΚ) αριθ. 1272/2008, με αποτέλεσμα να μην είναι δυνατόν να φέρουν τα εν λόγω απορρυπαντικά πλυντηρίων ρούχων και απορρυπαντικά πλυντηρίων πιάτων το οικολογικό σήμα της ΕΕ.
(3)
Πρόκειται για νέα στοιχεία που δεν είχαν συνεκτιμηθεί κατά την επανεξέταση των κριτηρίων απονομής του οικολογικού σήματος της ΕΕ σε απορρυπαντικά πλυντηρίων ρούχων και απορρυπαντικά πλυντηρίων πιάτων ούτε των παρεκκλίσεων για ένζυμα. Πρέπει επομένως να τροποποιηθούν οι αποφάσεις 2011/263/ΕΕ και 2011/264/ΕΕ, ώστε να ληφθούν υπόψη οι εξελίξεις στην ταξινόμηση των ενζύμων σύμφωνα με το παράρτημα I της οδηγίας 67/548/ΕΟΚ και το παράρτημα VI του κανονισμού (ΕΚ) αριθ. 1272/2008.
(4)
Θα πρέπει να προβλεφθεί μεταβατική περίοδος, ώστε οι παραγωγοί προϊόντων στα οποία απονεμήθηκε το οικολογικό σήμα για απορρυπαντικά πλυντηρίων ρούχων και απορρυπαντικά πλυντηρίων πιάτων βάσει των κριτηρίων των αποφάσεων της Επιτροπής 2003/31/ΕΚ (7) και 2003/200/ΕΚ (8) να διαθέτουν επαρκή χρόνο για να προσαρμόσουν τα προϊόντα τους στα αναθεωρημένα κριτήρια και απαιτήσεις και να αντισταθμιστεί η αναστολή που οφείλεται στην παρούσα τροποποίηση.
(5)
Πρέπει επομένως να τροποποιηθούν αναλόγως οι αποφάσεις 2011/263/ΕΕ και 2011/264/ΕΕ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2011/263/ΕΕ τροποποιείται σύμφωνα με το παράρτημα της παρούσας απόφασης.
Άρθρο 2
Το παράρτημα της απόφασης 2011/264/ΕΕ τροποποιείται σύμφωνα με το παράρτημα της παρούσας απόφασης.
Άρθρο 3
Τα οικολογικά σήματα τα οποία απονέμονται βάσει αιτήσεων που αξιολογούνται σύμφωνα με τα κριτήρια των αποφάσεων 2003/31/ΕΚ και 2003/200/ΕΚ, επιτρέπεται να χρησιμοποιούνται έως τις 28 Σεπτεμβρίου 2012.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 26 Ιανουαρίου 2012.

Labels: 1
16
20
3
15